પીએમ મોદીને પૂછવામાં આવ્યુ કે શું તે 1977 અને 1989 ની જેમ મહાગઠબંધન અંગે ચિંતિત છે જે ભાજપ સામે 2019 માં મુકાબલા માટે તૈયાર થતુ દેખાઈ રહ્યુ છે. આના જવાબમાં પીએમ મોદીએ કહ્યુ કે ભાજપ વિકાસ અને સુશાસનના મુદ્દે ચૂંટણી લડતી આવી છે. આર્થિક મામલા, સુરક્ષા અને વિદેશ નીતિના ક્ષેત્રમાં સરકારે સારુ કામ કર્યુ છે. 2014 બાદ દેશના ઘણા ભાગોમાં લોકોએ ભાજપને સમર્થન આપ્યુ છે. લોકોએ જે રીતે, દરેક ચૂંટણીમાં પોતાનો સહયોગ આપ્યો છે, આશા છે કે આગળ પણ તે ભાજપને ફરીથી ચૂંટશે. 1977 ની પરિસ્થિતિ કંઈ અલગ હતી, તે વખતે દેશ ઈમરજન્સીનું ઝેર ગળી રહ્યો હતો અને લોકો સામે લોકતંત્ર બચાવવાની ચુનોતી હતી. જ્યારે 1989 માં બોફોર્સ ગોટાળાને કારણે લોકોમાં ઘણો ગુસ્સો હતો. આજે આ પક્ષો પોતાના સ્વાર્થ માટે અને પોતાની રાજકીય કારકિર્દી બચાવવા માટે મહાગઠબંધન કરવા ઈચ્છે છે, દેશહિત માટે નહિ. તેમની પાસે કોઈ મુદ્દો નથી મોદીને હટાવવા સિવાય.